《南明山宝相寺十五题 其六 夹溪塘》
宋代·释显忠

南溪北溪深，横塘截流过。清影照人寒，澄耀分鉴破。

沙明鸥鹭驯，草密牛羊卧。不见直钩翁，狂歌遣谁和。

作者简介：释显忠，号祖印禅师，仁宗嘉祐间人（《嘉泰会稽续志》卷四）。为南岳下十一世，金山颖禅师法嗣，住越州石佛寺。事见《五灯会元》卷一二。今录诗十八首。